ምርጫው የአገሪቱን የሚዲያና ኮሙዩኒኬሽን ዘርፍ ዴሞክራሲ አንድ እርምጃ ወደፊት አራምዷል
)-5ኛው ዙር ጠቅላላ ምርጫ የሀገሪቱ የሚዲያና ኮሙዩኒኬሽን ዘርፍ ዴሞክራሲ አንድ እርምጃ ወደፊት እንዲራመድ ያደረገ ተግባር ማከናወኑን የመንግስት ኮሙዩኒኬሽን ጉዳዮች ጽህፈት ቤት ሃላፊ ሚኒስትር ሬድዋን ሁሴን አስታወቁ።የሀገሪቱ የሚዲያና ኮሙዩኒኬሽን ጉዳዮች ዘርፍ በ5ኛው ዙር ጠቅላላ ምርጫ የነበረውን ሚናና በሁለተኛው የእድገትና ትራንስፎርሜሽን እቅድ ዘመን በሚያተኩርባቸው ተግባራት ላይ ከፍተኛ የሚዲያና ኮሙዩኒኬሽን አመራሮች የተሳተፉበት የምክክር መድረክ ዛሬ በአዳማ ከተማ ተካሄዷል።የመንግስት ኮሙዩኒኬን ጉዳዮች ጽህፈት ቤት ሃላፊ ሚኒስትር አቶ ሬድዋን ሁሴን በመድረኩ ላይ እንደገለፁት፥ የሀገሪቱ የሚዲያና ኮሙዩኒኬሽን ዘርፍ በ5ኛው ዙር ጠቅላላ ምርጫ ሒደት ሁለት ዓበይት ሚናዎች ነበሩት።የዘርፉ ቀዳሚ ሚና በህዝቡ ውስጥ የሚነሱ ጥያቄዎችና ችግሮች አሰባስበው በማስተጋባት መፍትሔ እንዲያገኙ ማድረግ ሲሆን ሁለተኛው ደግሞ የሰላምን ፋይዳ በመገንዘብ ሠላምን የሚያደፈርሱ አደጋዎችን ለይቶ በማሳወቅ ህብረተሰቡ እንዲከላከላቸው ማድረግ እንደነበር ሚኒስትሩ ተናግረዋል።በምርጫው ሒደት የሚዲያና ኮሙዩኒኬሽን ዘርፍ የፈፀማቸው ተግባራት ዴሞክራሲያችን አንድ እርምጃ ወደፊት እንዲራመድ ገንቢ ሚና ቢጫወትም ዘርፉ አዳጊ በመሆኑ ጥቃቅን ስህተቶችና ክፍተቶች ነበሩት ብለዋል ሚኒስትሩ፡፡መልካም ተሞክሮዎችን በመቀመርና ክፍተቶቹን በመሙላት በሁለተኛው የእድገትና ትራንስፎርሜሽን እቅድ ዘመን የበለጠ ተግቶ እንዲሰራ የምክክር መድረኩ ጠቀሜታ የጎላ መሆኑን ተናግረዋል።ከምርጫው በፊት ምርጫው በሠላማዊ መንገድ እንዳይካሔድ የሞከሩ ሃይሎች እንደነበሩ ያስታወሱት ሚኒስትር ሬድዋን፥ ለሁከትና ብጥብጥ ያዘጋጁዋቸው ስልቶች ህዝቡ ቀድሞ እንዲያውቃቸውና እንዲከላከላቸው በማድረግ ዘርፉ ገንቢ ሚና መጫወቱን አስረድተዋል።የሀገር ውስጥ የግል ሚዲያዎችን በሁለት ከፍሎ ማየት ይቻላል ያሉት ሚኒስትሩ በአንድ በኩል የራሳቸው የሆነ ቋሚ በጀት መድበው የማይንቀሳቀሱ ግን ደግሞ የውጭ አካላት የሚያራግቡትን ተቀብለው የሚያስተጋቡና ሁከት፣ ረብሻና የመንግስት ግልበጣ የሚሰብኩ ናቸው ብለዋል።አንዳንዱ ደግሞ ሀገራቸው ነውና የአቅማቸውን ያክል ጉድለትን አጋንነው የሚናገሩ በጎ ነገር ደግሞ በልኩ ለመናገር የሚሞክሩ ናቸው ያሉት አቶ ሬድዋን አብዛኛዎቹ በጎ አስተዋፅኦ እንደነበራቸው ገልፀዋል።የውጭ ሚዲያዎች የውጭ ናቸውና የውጭ አመለካከት ይዘው አንዳንዱ ኢትዮጵያ ላይ የሃሰት ውንጀላ የሚያቀርቡ የሊቨራል አቋም አራማጆች ናቸው’ ያሉት አቶ ሬድዋን፥ ምንም በጎ ነገር ቢሰራ በጎ አይደለም ብለው የሚከራከሩ በጎ መሆኑን በተግባር ስታሳያቸው ደግሞ ከበጎ ድርጊቱ በስተጀርባ ሌላ ነገር ሊኖር ይችላል ብለው የሚሞግቱ ናቸው ብለዋል።መንግስት በምርጫው ሒደት በርካታ ዓለም አቀፋዊ ሚዲያዎች ወደ ሀገር ውስጥ እንዲገቡ ፈቃድ በመስጠት፣ የፌዴራልና የክልል ተቋማት የፈለጉትን መረጃ እንዲሰጡዋቸው በማመቻቸትና በየትኛውም ቦታ የፈለጉትን ሰው በማነጋገር እውነታውን እንዲገነዘቡት በማድረግ በአገር ገፅታ ግንባታ ላይ በጎ አስተዋፅኦ እንዲጫወቱ ለማድረግ ተሞክሯል ብለዋል።የውጪ ሚዲያዎች በቆይታቸው በኢትዮጵያ ውስጥ በገመቱትና በተግባር ባዩት መካከል ሰፊ ልዩነት መታየቱን፣ ጥፋት ሳይሆን በተጨባጭ ልማት መኖሩን፣ ህዝቡ በነቂስ ወጥቶ ለምን ገዥው ፓርቲ እንደመረጠና ሌሎች እውነታዎችን ተገንዝበው እንዲመለሱ መደረጉን ሚኒስትሩ ተናግረዋል።በምክክር መድረኩ ላይ የተሳተፉ የፌዴራልና የክልል የሚዲያና ኮሙዩኒኬሽን ከፍተኛ አመራሮች የምርጫውን ሒደት ሠላማዊ፣ ፍትሃዊ፣ ዴሞክራሲያዊና ነፃ ሆኖ እንዲጠናቀቅ ባከናወኑት ስራ ያዩዋቸውን መልካም ተሞክሮዎችና ክፍተቶች በማስረጃ እያጣቀሱ አቅርበዋል።(ኤፍ.ቢ.ሲ)